Mart Viisitamm

Mart Viisitamm (aastani 1998 Markko LaidinenÜllar Luup: "Öeldakse, et nimi meest ei riku, aga rikub küll!"; sündinud 30. juulil 1980 Tallinnas) on eesti poliitik, aastatel 2005–2009 oli ta Pärnu linnapea. 

Viisitamm kuulus Keskerakonda kuni 2013. aastani ja oli erakonna Pärnu piirkonna esimees selle loomisest 2005. aastal kuni 2011. aasta mai alguseni. 7. oktoobril 2013 visati Viisitamm parteist välja, kuna ta kandideeris Keskerakonna nimekirja vastu Pärnus kohalike omavalitsuste valimistel.

Haridus
Aastatel 1987–1998 õppis ta Tallinna Väike-Õismäe Keskkoolis, kus oli 1997–1998 õpilasomavalitsuse president ja kooli ajalehe Studentum toimetaja. Seejärel õppis Õigusinstituudis, mille lõpetas 2002. aastal rahvusvahelise õiguse bakalaureuse kraadiga.

Parteikarjäär
Keskerakonna ja selle noortekoguga liitus Mart Viisitamm 19. jaanuaril 1999. Sama aasta sügisest juhtis ta Keskerakonna Noortekogu Haabersti klubi tegevust ja kuulus Keskerakonna Haabersti osakonna juhatusse.

2000. aastal valiti Viisitamm Keskerakonna Noortekogu ja erakonna Haabersti osakonna abiesimeheks. Noortekogus kujunes tema põhitööks liikumise välissuhete korraldamine ja esindamine välisriikides. 

2002. aastal nimetati Mart Viisitamm Keskerakonna Noortekogu välissekretäriks ja volikogu esimeheks. Samuti oli ta erakonna aukohtu liige. Sama aasta algusest septembrini töötas ta Tallinna Kristiine Linnaosa Valitsuse avalike suhete nõunikuna ning nimetati septembris 2002 Keskerakonna büroo juhatajaks.

Viisitamm oli kuni 2005. aastani Keskerakonna tegevsekretär."Kes? Mis? Kus?" 2006, lk. 454.

2013. aasta kohalike omavalitsuste volikogude valimistel kandideeris Viisitamm valimisliidus Südame ja Mõistusega. Selle peale arvas Keskerakond oktoobris 2013 Mart Viisitamme erakonnast välja, viidates erakonna põhikirja punktile 2.4.5, milles seisab erakonna liikmetele kohustus toetada partei valimiskampaaniat.

Osalemine valimistel
Ta kandideeris 2004. aasta Euroopa Parlamendi valimistel, kogudes valimiskampaania päevil tuntust arvutimänguga, milles sai lömastada Urmas Reinsalu peaga putukaid. Viisitamm sai üle Eesti 259 häält.Euroopa Parlamendi valimistulemused Vabariigi Valimiskomisjoni lehel.

2017. aasta kohaliku omavalitsuse volikogude valimistel kandideeris ta Savisaare valimisliidu ja Tegusa Tallinna nimekirjas.Savisaare valimisliit ja Tegus Tallinn avalikustas esinumbrid, ERR, 4. september 2017.

Pärnu linnavalitsuses
28. aprillist 1. novembrini 2005 oli Viisitamm Pärnu abilinnapea, seejärel kuni 19. novembrini 2009 töötas ta Pärnu linnapeana.

Viisitamme tegevust on meedias laialdaselt kritiseeritud, eriti tema otsust võtta Pärnu Uue Kunsti Muuseumilt ära selle hoone. Muuseumi juht Mark Soosaar on selle taga näinud isiklikku kättemaksu Keskerakonnast lahkumise eest. Viisitamm põhjendas aga maja äravõtmist sellega, et maja ei ole mõeldud muuseumihooneks ning seda maha müües saab linn sellest tunduvalt suuremat kasu.

Mart Viisitamme tegevust kajastas tihti ka pilasaade "Ärapanija".

Kohtumenetlus 
Kaitsepolitsei kahtlustas teda riigihanke nõuete rikkumise katses, ametisaladuse lekitamises ja altkäemaksu võtmises.

19. aprillil 2010 tegi Pärnu maakohus otsuse, mille kohaselt mõisteti Viisitamm süüdi ametitegevuse käigus teatavaks saanud saladuse hoidmise kohustuse rikkumises ja määras talle rahalise karistuse 306 950 krooni. Altkäemaksu võtmises ja usalduse kuritarvitamises mõisteti Viisitamm õigeksKohus mõistis Viisitamme ametisaladuse lekitamises süüdi, Postimees, 20. aprill 2010..

14. detsembril 2010 mõistis ringkonnakohus Viisitamme õigeks ka saladuse hoidmise süüdistuses.

 Isiklikku 
Aastatel 2005–2015 oli Mart Viisitamm abielus Hilvi Viisitammega. Pulmapidu toimus Pärnus Ammende villas ja kohal oli ka erakonna esimees Edgar Savisaar. Paaril on kaksikutest pojad.

 Viited 

 Välislingid 
Mart Viisitamm – sündinud koomik, Eesti Ekspress
 Holger Roonemaa, Andres Eilart. Pärnu teehooldus viis linnapea Mart Viisitamme kapo küüsi, EPL, 25. oktoober 2008
 Viisitammele esitati kahtlustus, ERR, 28. november 2008
 Holger Roonemaa. Viisitamm: linnapea ei saa istuda vati sees, EPL, 29. november 2008
 Viisitamm valiti taas Keskerakonna Pärnu piirkonna esimeheks, ERR, 13. detsember 2008
 Teet Roosaar. Mart Viisitamm ei hoia mainekujunduselt kokku Postimees, 9. jaanuar 2009
 Viisitamm on selle aasta 13. palga välja võtnud, Pärnu Postimees, 10. märts 2009
 Kapo esitas Viisitammele täpsustatud kuriteokahtlustuse, Pärnu Postimees, 4. mai 2009
 Tarmo Vahter "Viisitammed kantisid Pärnu raha parteile" Eesti Ekspress, 18. august 2011

 Teelemari Loonet. Viisitamm viis aastat tagasi: Simsoniga musta raha jagamine oli igapäevase töö osa. Postimees/Majandus24, 10. jaanuar 2019

Kategooria:Eesti Keskerakonna poliitikud
Kategooria:Pärnu linnapead
Kategooria:Eesti ingerisoomlased
Kategooria:Sündinud 1980